Broj: 711-I-1040-M-57/21-02-11

Zagreb, 11. lipnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Aleksandre Jozić-Ileković, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Antonia Kuzmanića, zamjenika gradonačelnika Grada Splita, za davanjem mišljenja Povjerenstva,** na 130. sjednici, održanoj dana 11. lipnja 2021.g., daje sljedeće

**MIŠLJENJE**

**Dužnosnik** **Antonio Kuzmanić, zamjenik gradonačelnika Grada Splita, ne može svoja upravljačka prava na temelju udjela u kapitalu društva u kojem ima** **0,5% i više dionica, odnosno udjela u vlasništvu (kapitalu trgovačkog društva) prenijeti na suprugu, jer je člankom 16. stavkom 1. ZSSI-a, kojim se navodi da su dužnosnici dužni prenijeti upravljačka prava koja proizlaze iz vlasništva nad poslovnim udjelom trgovačkog društva na drugu osobu, propisano da osoba na koju se prenose upravljačka prava ne može biti član obitelji dužnosnika, niti druga s dužnosnikom interesno povezana osoba.**

Obrazloženje

Zahtjev za davanjem mišljenja Povjerenstva podnio je dužnosnik Antonio Kuzmanić, zamjenik gradonačelnika Grada Splita. U knjigama ulazne pošte zahtjev je zaprimljen pod poslovnim brojem: 711-U-2145-M-57/21-01-2 dana 9. lipnja 2021.g., povodom kojeg se vodi predmet broj M-57/21.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu odredbi ZSSI-a. Uvidom u Registar dužnosnika, koji ustrojava i vodi Povjerenstvo, utvrđeno je kako Antonio Kuzmanić obnaša dužnost zamjenika gradonačelnika Grada Splita od 7. lipnja 2021.g. Stoga je dužnosnik Antonio Kuzmanić, povodom obnašanja navedene dužnosti obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik traži mišljenje Povjerenstva u svezi s odredbom članka 16. ZSSI-a. Dužnosnik traži mišljenje je li moguće prenijeti upravljačka prava tvrtki u njegovom vlasništvu /suvlasništvu na suprugu, a imajući u vidu da se radi o tvrtkama koje nemaju dodirnih točaka s Gradom Splitom niti posluju s jedinicama javne uprave. Radi se o tvrtkama koje se bave nautičkim turizmom.

Člankom 16. stavkom 1. ZSSI-a propisano je da  dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijet će svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. ovog Zakona, ili posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Člankom 4. stavkom 5. ZSSI-a propisano je da su povezane osobe u smislu ZSSI-a članovi obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Prema stavku 2. član obitelji dužnosnika u smislu tog Zakona je bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Slijedom navedenog, u odnosu na trgovačka društva u kojima dužnosnik ima 0,5% ili više udjela temeljnom kapitalu, dužnosnik je na temelju članka 16. stavka 1. ZSSI-a dužan prenijeti upravljačka prava koja proizlaze iz vlasništva nad poslovnim udjelom društva na drugu osobu, koja ne može biti član obitelji dužnosnika niti druga s dužnosnikom interesno povezana osoba. Ovo ograničenje obvezuje dužosnika neovisno o tome posluju li navedena društva s tijelima javne vlasti i kojom djelatnošću se bave.

Pritom Povjerenstvo uazuje da sukladno članku 17. stavku 1. ZSSI-a trgovačko društvo kojem dužnosnik ima 0,5% ili više udjela u vlasništvu te obrt čiji je vlasnik ne mogu stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu, i to kako za vrijeme obnašanja dužnosti tako i u razdoblju od 12 mjeseci od prestanka obnašanja dužnosti. Navedeni pravni poslovi bili bi ništetni što utvrđuje nadležni sud.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila. Stavkom 3. istog članka propisano je da dužnosnici koji su ponovno izabrani ili imenovani na istu dužnost, bez obzira obnašaju li dužnost profesionalno ili neprofesionalno, obvezni su u roku od 30 dana od dana.

Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te osobe o čijem je imovinskom stanju dužnosnik obvezan izvijestiti.

Izvješće o imovinskom stanju dužnosnika se, sukladno članku 8. stavku 9. ZSSI-a, podnosi na obrascu čiji oblik i sadržaj propisuje Povjerenstvo. Propisani obrazac Izvješća sadrži, između ostalog i rubriku „Poslovni udjeli, dionice i vrijednosni papiri, udjeli u društvima osoba te poslovni subjekti samostalne djelatnosti (obrt, OPG i druge samostalne djelatnosti)“ u koju je dužnosnik dužan unijeti sve podatke o udjelu u trgovačkom društvu/društvima u njegovom su/vlasništvu.

Povjerenstvo zaključno napominje kako se ograničenje iz članka 16. ZSSI-a ne odnosi na pravo dužnosnika da poslovne udjele, odnosno vlasništvo trgovačkog društva, prenese na člana obitelji pa tako i na suprugu.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Antonio Kuzanić, putem dostavljene e-mail adrese
2. Objava na internetskoj stranici Povjerenstva
3. Pismohrana